Bilister i København skal fremover grave noget dybere i lommen, når de stiller bilen.

Beboerlicensen skal stige fra 730 kroner om året til 3.500 kroner om året, lyder forslaget fra Enhedslisten. Det er næsten en femdobling, og prisforhøjelsen skal tvinge bilerne ud af byen:

- Vi ved, at trængslen bliver værre og værre de kommende år, hvis vi ikke gør noget. Derfor har forvaltningen fremlagt et sæt, som både bruger gulerod og pisk, så det bliver nemmere at komme frem i København, siger teknikborgmester Morten Kabell (EL).

"Vi ved, at trængslen bliver værre og værre de kommende år, hvis vi ikke gør noget" morten kabell (el), teknik- og miljøborgmester, københavns kommune

Læs også : Bilister skal både købe billet og stille p-skiven for at undgå bøde

- Ja, en femdobling er voldsom

De højere priser for at parkere kan blive et voldsomt indhug i bilisternes økonomi, medgiver teknikborgmesteren. Men han henviser til, at København stadig har lave beboerlicenser i forhold til for eksempel Stockholm, hvor bilister må af med 8.000 kroner om året.

I forslaget om prisstigningerne, som skal behandles i Teknik- og Miljøudvalget på mandag, er der dog også en enkelt god nyhed til bilisterne:

- Vi lægger op til, at der kommer underjordiske parkeringsanlæg i de områder, som har høj belægning eller overbelægning på parkeringspladserne, lyder det fra Morten Kabell.

Læs også : Tusindvis af nye p-pladser kan være på vej til københavnerne

Røde kolleger ikke begejstrede

Det er dog ikke uden modstand, at forslaget bliver fremlagt. Det kan nemlig vise sig at blive vanskeligt for borgmesteren at finde flertal. Hos Socialdemokraterne afviser Jakob Hougaard at støtte op om dyrere P-licenser:

​- Jeg kan helt klart sige, at vi ikke går med på en femdobling af P-licensen, siger han.

Læs også : Bilejere er sure over stigende priser på parkeringsbøder

De Radikale efterlyser mere grøn transport i forslaget, og SF er heller ikke begejstrede:

- Vi kan ikke stemme for alle de forslag, der ligger her, siger Peter Thiele fra SF.